Mihai Gâdea: Vă mențineți afirmația că Antena 3 e o mocirlă?

Dacian Cioloș: Da, o mențin. S-au spus mai multe minciuni aici. (Mai multe informații aici)



1. Interviul lui Dacian Cioloș de la Antena 3 nu a fost un interviu. A fost o dezbatere finală, cum avem de regulă în campaniile prezidențiale.

2. Niciunul dintre cei doi nu candidează formal la nimic. Fiecare reprezintă, în realitate, două blocuri. Blocul 1 se urăște de moarte cu Blocul 2.

3. Nu au existat întrebări, s-au rostit sentințe. Publicul nu a plecat mai informat, ci mai convins. Dacă cei din Blocul 1 erau convinși de mult și își lăsaseră plasele deja la secțiile de vot, cei din Blocul 2 se trezesc mai greu. Emisiunea a fost pentru aceștia din urmă.

4. Nu știm cât a fost strategie și cât a fost întâmplare: dar, apăsând pedala discursului electoral, Dacian Cioloș a reușit să scoată lumea la geam. Publicul a văzut un alt Cioloș, mai ofensiv, mai tranșant, mai prezent. Asta trebuie să-i fi făcut pe locatarii din Blocul 1 să-l deteste și mai tare. Ca-n developarea unei fotografii, negativul a devenit pentru ceilalți pozitiv: ce văd locatarii din Blocul 1 întunecat, locatarii din Blocul 2 văd luminos.

5. Cu 5 zile înainte de alegeri, cea mai tăcută și mai searbădă campanie electorală se animă brusc. Asta se întâmplă atunci când oamenii pot personaliza alegerile.

6. Totuși, duminică, în cabina de vot, alegătorii nu-l vor găsi pe niciunul dintre protagoniștii dezbaterii de marți seara. Vor găsi, în schimb, o grămadă de nume care nu le spun nimic. Ultimul Parlament, ales uninominal, este cel mai slab Legislativ de după 1989 și probabil și cel mai corupt. Viitorul Parlament, ales pe liste de partid, este o necunoscută. Puțini alegători cred că știu care le sunt candidații. Pentru mulți, alegerile parlamentare de duminică sunt, de fapt, alegeri prim-ministeriale.

7. Dacian Cioloș va fi ales sau nu va fi ales prim-ministru, chiar dacă Constituția a desenat un alt sistem electoral. La asta s-a redus această campanie, cea mai atipică din toate cele din ultimii 27 de ani. Poate că aceste alegeri vor deschide și o discuție pentru revizuirea legii fundamentale, astfel încât premierul să fie ales direct. Măcar să se joace cu toate cărțile pe masă.

8. Cel mai puternic cuvânt din campanie: „mocirlă”. Cel care-l rostește: blajinul Cioloș. Unde îl rostește: chiar în ochiul furtunii. Efectul scontat? Un șoc pentru Blocul 2. Vor ieși cetățenii de aici la vot după o singură emisiune? Se vor mobiliza acum, că au văzut confruntarea „finală”? Vor fi suficienți încât să încline balanța? Încă una-două dezbateri finale precum cea de aseară și dl. Liviu Dragnea nu va mai pune geană pe geană până la numărătoarea voturilor.

9. Între timp, continuă neabătută campania PSD pentru mobilizarea alegătorilor din Blocul 1. Nu cred că mai e cineva acolo care se îndoiește că Dacian Cioloș nu ne vinde țara ocultei, corporațiilor sau lui Soros. Ieri s-a aflat „din surse din Sălaj” că Dacian Cioloș este copilul nelegitim al lui George Soros, făcut cu o unguroaică. O informație viralizată intens, care nu mai are nevoie de nicio demonstrație, vine să confirme ceea ce toți cei din Blocul 1 bănuiau de mult: duminică ei vor salva țara de străini! O campanie neagră, demnă de anii '50, cu care PSD a reușit să-i sperie pe oameni, fără să se mai ardă la degete, ca în 2014, realizată acum cu concursul amicilor din ALDE și PRU (partid care, după mărturisirea președintelui său de la distanță, Victor Ponta, „a început să spună ceea ce noi, la PSD, gândim, dar nu avem curajul să o spunem”).

10. Cei din Blocul 2 vor ieși să salveze țara de cei din Blocul 1. Împăcarea dintre cele două Blocuri rămâne să fie legiferată după alegeri prin ordonanță de urgență.